和王司法雨中惠詩二首  其一
作者：楊萬里
朝代：宋

paragraphs: 絕憐法曹三尺喙，不辦太倉五升米。
胡奴走送今寂然，公路如何令至此。
春花秋月千首詩，一字不曾堪療饑。
黄獨已空鑱底用，玉徽凍脫琴爲炊。
窮鬼偏隨天下士，再結柳車君但試。
不應滿腹貯六奇，豈有逐貧無一計。
詩中哀怨海樣深，青燈搔首夜沉沉。
一尊往慰風雨晚，莫管带圍寬一眼。